(VOVWORLD) -ຕອນບ່າຍວັນທີ 11 ກັນຍາ, ຢູ່ຮ່າໂນ້ຍ, ອະນຸກຳມະການເນື້ອໃນກອງປະຊຸມໃຫຍ່ຄັ້ງທີ 13 ຂອງ ພັກ ໄດ້ຈັດກອງປະຊຸມຮັບເອົາຄຳເຫັນຂອງອົງການຈັດຕັ້ງພັກ ແລະ ສ່ວນບຸກຄົນຈຳນວນໜຶ່ງ, ສືບຕໍ່ສ້າງຮ່າງບົດລາຍງານການເມືອງໃຫ້ສຳເລັດ ເພື່ອຍື່ນສະເໜີຕໍ່ກອງປະຊຸມໃຫຍ່ຄັ້ງທີ 13 ຂອງ ພັກ.
ທ່ານເລຂາທິການໃຫຍ່, ປະທານປະເທດຫວຽດນາມ ຫງວຽນຝູຈ້ອງ ຫົວໜ້າອະນຸກຳມະການເນື້ອໃນກອງປະຊຸມໃຫຍ່ຂອງພັກ ໄດ້ເປັນປະທານກອງປະຊຸມ. ເຂົ້າຮ່ວມກອງປະຊຸມຍັງມີທ່ານນາຍົກລັດຖະມົນຕີຫວຽດນາມ ຫງວຽນຊວັນຟຸກ, ທ່ານນາງປະທານສະພາແຫ່ງຊາດຫວຽດນາມ ຫງວຽນທິກິມເງິນ.
ທີ່ກອງປະຊຸມ, ບັນດາສະມາຊິກອະນຸກຳມະການເນື້ອໃນໄດ້ ສືບຕໍ່ປຶກສາຫາລື ແລະ ປະກອບຄຳເຫັນຕໍ່ບັນດາບັນຫາ ຄື: ຫົວຂໍ້ຂອງກອງປະຊຸມໃຫຍ່ຄັ້ງທີ 13 ຂອງພັກ; ກ່ຽວກັບການຕີລາຄາໝາກຜົນການປະຕິບັດມະຕິກອງປະຊຸມໃຫຍ່ຄັ້ງທີ 12 ຂອງພັກ; ກ່ຽວກັບການຄາດຄະເນສະພາບການ; ກ່ຽວກັບທັດສະນະຊີ້ນຳ; ກ່ຽວກັບເປົ້າໝາຍພັດທະນາ; ກ່ຽວກັບບັນດາບາດກ້າວບຸກທະລຸທາງດ້ານຍຸດທະສາດ ແລະ ການກຳນົດທິດໜ້າທີ່, ມາດຕະການພັດທະນາບັນດາຂົງເຂດ. ທ່ານເລຂາທິການໃຫຍ່, ປະທານປະເທດຫວຽດນາມ ຫງວຽນຝູຈ້ອງ ຕັກເຕືອນວ່າ:
“ຕ້ອງມີຄວາມເອົາໃຈໃສ່ທີ່ສຸດ, ເອກະສານກອງປະຊຸມໃຫຍ່ຂອງພັກ ຕ້ອງມີລັກສະນະຍຸດທະສາດ, ລັກສະນະທິດສະດີ, ລັກສະນະການເມືອງຢ່າງສູງ; ພ້ອມທັງຕ້ອງມີລັກສະນະມະຫາຊົນ, ລຽບງ່າຍ, ໃຜອ່ານກໍເຂົ້າໃຈ, ຂຽນແນວໃດໃຫ້ເຂົ້າໃຈງ່າຍ, ຈື່ໄດ້ງ່າຍ ແລະ ກວດກາໄດ້ຢ່າງງ່າຍດາຍ”.